钦定古今图书集成/明伦汇编/交谊典/第047卷 > 《以双刀遗子由子由有诗次其韵》前人
## 钦定古今图书集成/明伦汇编/交谊典/第047卷 > 《以双刀遗子由子由有诗次其韵》前人

宝刀匣不见，但见龙雀镮。何曾斩蛟蛇，亦未切琅玕。
胡为穿窬辈，见之要领寒。吾刀不汝问，有愧在其肝。
念此刀自藏，包之虎皮斑。湛然如古井，终岁不复澜。
不忧无所用，忧在用者难。佩之非其人，匣中自长叹。
我老众所易，屡遭非意干。惟有王元通，阶庭秀芝兰。
知子后必大，故择刀所便。屠狗非不用，一岁六七刓。
欲试百炼刚，要须更泥蟠。作诗铭其背，以待知者看。